L'Orquestra i el Cor de la Lira Saguntina inicien el XIII Cicle de Música Sacra Sagunt in Excelsis
28 de març 2017

![](/media/lvej54hx/13orquestra-i-cor-lira-saguntina_cuerpo.jpg)

L'Orquestra i el Cor de la Lira Saguntina inicien el XIII Cicle de Música Sacra _Sagunt in Excelsis_. La delegació de Cultura de l'Ajuntament de Sagunt i la Majoralia 2017 de la Confraria de la Puríssima Sang de Nostre Senyor Jesucrist organitzen un interessant programa de concerts públics, gratuïts i amb aforament limitat.

La presentació del _Sagunt in Excelsis_ se celebra demà dimecres 29 de març a les 19.30 hores, en l'Ermita de la Sang de Sagunt, a càrrec del director musical Francesc Gamón. Serà el dissabte 1 d'abril quan comence el concert inaugural encarregat a l'Orquestra i el Cor de la Lira Saguntina, que interpretarà el _Rèquiem_ de Fauré, en l'Auditori Joaquín Rodrigo de Sagunt a les 20.00 hores, dirigit per Pere Molina.

![](/media/trid2pwi/13gradualia_cuerpo.jpg)  

La segona sessió és a càrrec de l’Ensemble Gradualia amb Simón Andueza com a director, que interpretarà un concert sobre _Missa Pro defunctis_ de Tomás Luis de Victoria, el dimarts 4 d'abril a les 20.00 hores en la Capella de la Residència Verge del Carme (carrer Emilio Llopis, 12 de Sagunt).

El 9 d'abril, Diumenge de Rams, tindrà lloc el tercer concert encarregat a l'Orquestra i el Cor Ad Libitum, que interpretaran el _Rèquiem_ de Mozart amb Francesc Gamón com a director. Este tindrà lloc en l'Església de La Nostra Senyora del Bon Succés (carrer Sant Francesc, 38 de Sagunt) a les 20.00 hores.

![](/media/mcvlxgod/13ad-libitum_cuerpo.jpg)  

  
![](/media/vjqn2gur/13musica-reservata_cuerpo.jpg)  

El concert de clausura del _Sagunt in Excelsis_ arribarà de la mà de Musica Reservata, que interpretarà _Officium Defunctorum_ de Tomás Luis de Victoria, el dimarts 11 d'abril a les 20.00 hores en l'Església d'El Salvador (carrer València, 15 de Sagunt).

Un any més l'Ajuntament de Sagunt col·labora en l'organització d’estos concerts per continuar la tradició i per la curiositat que genera entre la ciutadania este tipus de música. A més, des del Consistori es bolquen amb la celebració d'una festa com la Setmana Santa, reconeguda com d'Interès Turístic Nacional.  

*   [](http://www.facebook.com/sharer.php?u=https://aytosagunto.es/va/actualitat/l-orquestra-i-el-cor-de-la-lira-saguntina-inicien-el-xiii-cicle-de-musica-sacra-sagunt-in-excelsis/ "Facebook")
*   [](http://twitter.com/share?url=https://aytosagunto.es/va/actualitat/l-orquestra-i-el-cor-de-la-lira-saguntina-inicien-el-xiii-cicle-de-musica-sacra-sagunt-in-excelsis/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-orquestra-i-el-cor-de-la-lira-saguntina-inicien-el-xiii-cicle-de-musica-sacra-sagunt-in-excelsis/ "Linked In")
*   [](mailto:?body=https://aytosagunto.es/va/actualitat/l-orquestra-i-el-cor-de-la-lira-saguntina-inicien-el-xiii-cicle-de-musica-sacra-sagunt-in-excelsis/)